Στις τελευταίες θέσεις του ΟΟΣΑ η Ελλάδα στην κινητή ευρυζωνικότητα

Έρευνες - Μελέτες

Την τρίτη χειρότερη επίδοση μεταξύ 35 χωρών - μελών του Οργανισμού Οικονομικής Συνεργασίας και Ανάπτυξης (ΟΟΣΑ) στη διείσδυση του mobile broadband έχει η Ελλάδα. Η χώρα μας καταφέρνει να ξεπεράσει μόνο την Ουγγαρία και την Κολομβία όσον αφορά την πρόσβαση σε δίκτυα κινητής ευρυζωνικότητας.

Περισσότεροι από εννέα στους δέκα κατοίκους στις χώρες του ΟΟΣΑ έχουν πρόσβαση σε κινητές ευρυζωνικές συνδέσεις Συνολικά, η διείσδυση του mobile broadband στα κράτη - μέλη του ΟΟΣΑ, σύμφωνα με τα στοιχεία του Οργανισμού, αυξήθηκε στα τέλη Δεκεμβρίου 2015 στο 90,3%. Ήτοι αντιστοιχούν περισσότερες από εννέα υψηλής ταχύτητας ασύρματες συνδέσεις στο Διαδίκτυο για κάθε δέκα κατοίκους (στοιχεία Δεκεμβρίου 2015). Η εικόνα όσον αφορά την κινητή ευρυζωνικότητα στα κράτη - μέλη του ΟΟΣΑ έχει βελτιωθεί σε σχέση με έναν χρόνο νωρίτερα (Δεκέμβριος 2014), όταν το αντίστοιχο ποσοστό ανερχόταν σε 81,6% τον Δεκέμβριο του 2014.

Η προσθήκη 117 εκατ. συνδρομών σε υπηρεσίες mobile broadband συνολικά στα κράτη του ΟΟΣΑ μέσα σε έναν χρόνο μεταφράζεται σε ετήσια αύξηση της τάξης του 11,3%. Σε απόλυτα μεγέθη, ο συνολικός αριθμός των συνδρομών αυξήθηκε σε 1,153 δις σε έναν πληθυσμό 1,27 δις κατοίκων.

Τα στοιχεία του ΟΟΣΑ για τις 35 χώρες - μέλη του (συν την Κολομβία) αποδίδουν στην Ιαπωνία την πρώτη θέση της κατάταξης στη διείσδυση του mobile broadband, με τη χώρα να ξεπερνά τη Φινλανδία, η οποία κατείχε τον συγκεκριμένο τίτλο έναν χρόνο νωρίτερα.

Η επίδοση της Ιαπωνίας όσον αφορά τη διείσδυση της κινητής ευρυζωνικότητας αντιστοιχεί ποσοστιαία στο 138,8% έναντι 135,4% που είναι το ποσοστό της Φινλανδίας. Από τα ίδια στοιχεία προκύπτει, ότι οι ΗΠΑ βελτίωσαν μέσα σε ένα χρόνο τον ρυθμό διείσδυσης του mobile broadband και αναρριχήθηκαν στην τέταρτη θέση της σχετικής κατάταξης από την όγδοη που κατείχαν τον Δεκέμβριο του 2014. Η βελτιωμένη εικόνα της αμερικανικής αγοράς αντανακλά την αυξανόμενη ζήτηση για data και ειδικά για υπηρεσίες video, καθώς και τη διάθεση συνεχώς ανταγωνιστικότερων προσφορών στους συνδρομητές.

Οι ηγέτες

Από τα στοιχεία του ΟΟΣΑ προκύπτει ότι συνολικά εννέα χώρες, Ιαπωνία, Φινλανδία, Σουηδία, ΗΠΑ, Δανία, Αυστραλία, Εσθονία, Νέα Ζηλανδία και Νότιος Κορέα (κατά φθίνουσα σειρά των συνδρομών mobile broadband κατά κεφαλή) βρίσκονται σήμερα πάνω από το όριο διείσδυσης του 100%. Η αντίστοιχη επίδοση πριν από ένα χρόνο ήταν οκτώ χώρες.

Σύμφωνα με τα ίδια στοιχεία, γόνιμο έδαφος βρίσκουν στις χώρες μέλη του ΟΟΣΑ νέες τεχνολογικές τάσεις, όπως η επικοινωνία μεταξύ συσκευών (Machine - to - Machine - M2M). Στα τέλη του 2015 υπήρχαν στην περιοχή 127 εκατ. M2M κάρτες SIM σε χρήση από 107 εκατ. στα τέλη του 2014. Η Σουηδία, η Νέα Ζηλανδία, η Νορβηγία, η Φινλανδία και η Ιταλία ηγούνται στις συνδέσεις M2M ανά 100 κατοίκους.